El Consorci Provincial de Bombers de València presenta el vídeo del programa 'Bombers a l’Escola' en el col·legi Ausiàs March de Sagunt
15 de juny 2022

![](/media/rs1lqqvu/c_0042.jpg?width=850&height=566.9886363636364)

El Consorci Provincial de Bombers de València ha presentat este dimecres en el Col·legi d'Educació Infantil i Primària Ausiàs March de Sagunt el vídeo del programa Bombers a l’Escola, amb el qual el cos vol donar a conéixer als xiquets i xiquetes en edat escolar una sèrie de consells de seguretat en diversos àmbits.

L'alcalde de Sagunt, Darío Moreno, i el regidor delegat de Manteniment, Pepe Gil, han acompanyat a la presidenta del Consorci Provincial de Bombers de València i vicepresidenta de la Diputació Provincial de València, Maria Josep Amigó, al gerent del Consorci, Josep Ballester, així com a l'alumnat de cinqué i sisé de Primària del centre i al seu professorat en esta jornada que ha comptat amb diverses activitats de difusió i divulgació.

![](/media/k4vmajda/c_0012.jpg?width=850&height=566.9886363636364)

Els xiquets i xiquetes han conegut el projecte i han vist el videoenregistrament, en la qual se'ls explicava com procedir en cas d'incendi a les seues cases i com protegir-se del fum o actuar per a minimitzar els danys; també se'ls ha entregat material gràfic amb recomanacions per a evitar accidents de trànsit i una explicació de la ‘conducta PAS’ (protegir, avisar i socórrer), en cas que este es produïra, perquè sàpien actuar, així com un decàleg de prevenció d'incendis per a emportar-se a les seues cases.

Així mateix, han rebut una xarrada per part de personal del cos en la qual se'ls ha instruït en matèria de seguretat en l'habitatge i a la muntanya o el medi natural, prevenció d'incendis i evacuació en cas de foc, explosions de gas i ús correcte d'extintors. D'igual manera, han conegut les funcions i el treball del Consorci de Bombers, i han pogut preguntar curiositats i plantejar els seus dubtes.

![](/media/ho0hb3cc/c_0067.jpg?width=850&height=566.9886363636364)

L'activitat ha conclòs amb una exhibició al pati de l'escola en la qual el personal allí desplaçat ha ensenyat als i les estudiants dos camions que formen part de l'equipament del Consorci i al final de la jornada els xiquets i les xiquetes que han participat s'han refrescat enfront de la calor d'estos dies amb l'aigua de les mànegues d'extinció d'incendis dels vehicles, que a manera de sorpresa han posat en marxa els bombers que han pres part en l'exhibició.

En l'apartat de la [pàgina web del Consorci Provincial de Bombers de València](https://www.bombersdv.es/es/contactanos/colegios/bombers-a-lescola/) dedicat a este programa _[Bombers a l’Escola](https://www.bombersdv.es/es/contactanos/colegios/bombers-a-lescola/)_ es poden descarregar un [còmic en format digital](https://www.bombersdv.es/wp-content/uploads/otr/comic_bombers.pdf) amb consells de seguretat en diversos àmbits, així com un [tríptic amb recomanacions](https://www.bombersdv.es/wp-content/uploads/2019/04/cuadriptico.pdf) i el [decàleg de prevenció d'incendis](https://www.bombersdv.es/wp-content/uploads/2019/04/DECA%CC%81LOGO-PREVEINCENDIOS.pdf). El [vídeo](https://www.youtube.com/watch?v=R1OHjjnUML0) que s'ha presentat hui està publicat en el perfil del Consorci en YouTube.

![](/media/1fnd4ih3/c_0051.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-consorci-provincial-de-bombers-de-valència-presenta-el-vídeo-del-programa-bombers-a-l-escola-en-el-col-legi-ausiàs-march-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-consorci-provincial-de-bombers-de-valència-presenta-el-vídeo-del-programa-bombers-a-l-escola-en-el-col-legi-ausiàs-march-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consorci-provincial-de-bombers-de-valència-presenta-el-vídeo-del-programa-bombers-a-l-escola-en-el-col-legi-ausiàs-march-de-sagunt/ "Linked In")
*   [](mailto:?body=https://aytosagunto.es/va/actualitat/el-consorci-provincial-de-bombers-de-valència-presenta-el-vídeo-del-programa-bombers-a-l-escola-en-el-col-legi-ausiàs-march-de-sagunt/)